Kjøpte selv utstyr for å avsløre avlytting: - Dette er ingen liten skandale
Stormark har i mange år jobbet med utenriks- og sikkerhetsspørsmål, og har også skrevet flere bøker - blant annet om terrorangrepene 22. juli. Han mener det er svært bekymringsfullt at det kan ha pågått omfattende telefonavlytting av Stortinget, Statsministerens kontor og andre nøkkelfunksjoner i hovedstaden. Kan ha alvorlige konsekvenser - Konsekvensene kan være formidable, og dette er ingen liten skandale, sier Stormark til VG. Han peker på at Nasjonal Sikkerhetsmyndighet (NSM) har ansvar for å ivareta den forebyggende sikkerheten rundt alle nøkkelbygg, både sivile og militære. - Spørsmålet som må stilles er hvorfor NSM ikke har rutiner der de søker etter utstyr som kan representere en sikkerhetsrisiko for de som jobber i disse byggene, for eksempel avlyttingsutstyr. Hvis ingen har fått - eller har tatt ansvar for det - er det helt vanvittig. Kan ha vært brukt i mange år Stormark sier at de falske basestasjonene, også kalt IMSI-catchere, kan ha vært brukt i mange år. - Nå må det tas en gjennomgang av sikkerhetsrutinene for å forebygge avlyttng av bygg og nøkkelpersoner, og vurdere hvilke tiltak som må iverksettes, sier han. Han sier han nylig skaffet seg den samme kryptofonen som Aftenposten har brukt for å spore signalene til de falske basestasjonene i Oslo sentrum. Kjøpte selv kryptofon Bakgrunnen er at Stormark som leder for Hate Speech International, et internasjonalt og journalistisk fagnettverk som dekker hatytringer, hatforbrytelser og ekstremisme, har kilder han mener trenger beskyttelse. - I prosjektet har jeg svært sensitive kontakter med kilder i flere land. Jeg har kjøpt dette utstyret for å beskytte kildene mine, sier han. Stormark sier at han kjøpte kryptofonen hos et norsk firma. Prisen; 25.000 kroner. - Jeg har lenge vært kjent med de tekniske mulighetene som gjør det mulig å detektere avlyttingsutstyr, blant annet IMSI-catchere.
- Her står vi overfor et sikkerhetsbrudd av uante dimensjoner, sier journalist og forfatter Kjetil Stormark etter Aftenspostens avsløring om mobilavlyttingen i Oslo.